钦定古今图书集成/明伦汇编/皇极典/第216卷 > 后唐
## 钦定古今图书集成/明伦汇编/皇极典/第216卷 > 后唐

### 庄宗以光启元年十月癸亥生号万寿节

按《册府元龟》：“后唐庄宗以光启元年十月癸亥生于
晋阳宫。在妊时，太后尝梦神人黑衣拥扇，夹侍左右。
载诞之辰，紫气出于窗户。同光元年十月壬辰万寿
节，百官斋会于开封府。”

### 明宗以咸通八年九月九日生号应圣节

按《册府元龟》：明宗以咸通八年九月生于代北之金
凤城。天成元年六月，中书奏，“九月九日，皇帝降诞之
辰，旧例特置节名，以其日为应圣节，休假三日。仍令
京都天下设乐以申祝寿。”从之。

### 闵帝以天祐十一年十一月二十八日生

按《册府元龟》，“闵帝以天祐十一年十一月二十八日
庚申生于晋阳旧第。”

### 末帝以光启元年正月二十三日生号千春节

按《册府元龟》，末帝以光启元年正月二十三日己卯
生于平山。清泰元年九月壬申，宰臣李愚等奏。“臣览
《国史》，开元十七年宰臣张说、源乾曜奏。改朔体元，固
圣主之能事；良辰嘉会，亦俗化之大端。盖周人有合
宴之仪，汉代有赐酺之律，所以歌咏皇德，启迪人情。
至若泛菊高台，遂号重阳之节；流杯曲水，永为上巳
之游。”在昔偶行，于今不改，岂足比君临四海，运应千
年。画璿图而敬授民时，秉玉烛而节宣和气。身为律
度，德合乾坤。仰惟枢电之祥，最是寰区之乐。愿从人
欲，特创节名，封函寻示于允俞，自此永编于令式。旧
章斯在，列圣尝行。将有拟伦，预惭肤浅。伏惟皇帝陛
下动遵典法，克叶祖宗。方今玉镜高悬，璿枢广运，告
成功于朝社，正大礼于宫闱。是以舞《干率》服于三苗，
班瑞雍熙于万国。臣等以献岁元正之月，是猗兰降
圣之辰，梅花映雪于上林，椒酒迎春于秘殿。江边野
老，愿銮辂之时巡；陌上游童，醉尧樽而献祝。请于是
月，特举节名，副与人共乐之言，致率土交欢之义。臣
等谨案：元宗皇帝以八月五日载诞，张说等请以其
日为“千秋节。臣等不揆庸暗，辄体宪章，请以来年正
月降圣日为千春节。”从之。二年正月乙巳，中书门下
奏：“遇千春节，凡刑狱公事，奏覆候次月施行。今后请
重系者，即俟次月；轻系者，即诞圣节前奏覆决遣。”从
之。